CELEX: 32022R0760
Language: bg
Date: 2022-04-08 00:00:00
Title: Делегиран регламент (ЕС) 2022/760 на Комисията от 8 април 2022 година за изменение на Делегиран регламент (ЕС) 2021/2306 по отношение на преходните разпоредби относно сертификатите за инспекция, издавани в Украйна

18.5.2022   
               
               
                  BG
               
               
                  Официален вестник на Европейския съюз
               
               
                  L 139/13
               
            
         ДЕЛЕГИРАН РЕГЛАМЕНТ (ЕС) 2022/760 НА КОМИСИЯТА
         от 8 април 2022 година
         за изменение на Делегиран регламент (ЕС) 2021/2306 по отношение на преходните разпоредби относно сертификатите за инспекция, издавани в Украйна
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2018/848 на Европейския парламент и на Съвета от 30 май 2018 г. относно биологичното производство и етикетирането на биологични продукти и за отмяна на Регламент (ЕО) № 834/2007 на Съвета (1), и по-специално член 38, параграф 8, буква а), подточка ii), член 46, параграф 7, буква б) и член 57, параграф 3 от него,
         като има предвид, че:
         
                     (1)
                  
                  
                     С Делегиран регламент (ЕС) 2021/2306 на Комисията (2) се определят правила относно официалния контрол по отношение на предназначените за внос в Съюза биологични продукти и продукти, произведени при преход към биологично производство, както и относно сертификата за инспекция.
                  
               
                     (2)
                  
                  
                     В съответствие с член 5, параграф 3, първа алинея от Делегиран регламент (ЕС) 2021/2306 сертификатът за инспекция се издава в системата TRACES и се подпечатва с квалифициран електронен печат. Преходната разпоредба, съдържаща се в член 11, параграф 1 от посочения регламент, предвижда, че чрез дерогация от член 5, параграф 3, първа алинея от същия регламент до 30 юни 2022 г. сертификатът за инспекция може да бъде издаван на хартиен носител, след като бъде попълнен в системата TRACES и разпечатан. В момента е в ход процесът на регистрация на контролните и надзорните органи за квалифициран електронен печат.
                  
               
                     (3)
                  
                  
                     Нахлуването на Русия в Украйна на 24 февруари 2022 г. представлява извънредно и безпрецедентно предизвикателство за контролните и надзорните органи, които са признати за целите на износа на биологични продукти от Украйна за Съюза. То се съпътства и от сериозни смущения в пощенските услуги в Украйна.
                  
               
                     (4)
                  
                  
                     Поради тези причини намиращо се в Украйна упълномощено лице на контролен или надзорен орган, който все още не е снабден с квалифициран електронен печат, не може да издава електронни сертификати за инспекция в съответствие с член 5, параграф 3, първа алинея от Делегиран регламент (ЕС) 2021/2306. От друга страна, предвид сериозните смущения, които в момента изпитват пощенските услуги в Украйна, такова упълномощено лице не може да използва и възможността да издава сертификати за инспекция на хартиен носител в съответствие с преходната разпоредба на член 11, параграф 1 от същия регламент.
                  
               
                     (5)
                  
                  
                     В този контекст следователно е необходимо да се разреши на намиращо се в Украйна упълномощено лице на контролен или надзорен орган, който все още не е снабден с квалифициран електронен печат, да изготвя и представя в системата TRACES сертификата за инспекция в електронен формат, без да поставя квалифициран електронен печат в клетка 18 на този сертификат. Необходимо е също така да се разреши на компетентните органи в държавите членки на граничните контролни пунктове или пунктовете на допускане за свободно обращение да извършват контрол на вноса въз основа на такива сертификати за инспекция и да ги заверяват в системата TRACES чрез квалифициран електронен печат или на хартиен носител чрез собственоръчния подпис на упълномощеното лице, след като сертификатите бъдат попълнени в системата TRACES и разпечатани.
                  
               
                     (6)
                  
                  
                     Поради това Делегиран регламент (ЕС) 2021/2306 следва да бъде съответно изменен.
                  
               
                     (7)
                  
                  
                     Поради нахлуването на Русия в Украйна и необходимостта от незабавна реакция настоящият регламент следва да се прилага с обратно действие, считано от 24 февруари 2022 г.,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Изменения на Делегиран регламент (ЕС) 2021/2306
            Член 11 от Делегиран регламент (ЕС) 2021/2306 се изменя, както следва:
            
                        (1)
                     
                     
                        Вмъква се следният параграф 1а:
                        
                           „1а.   Чрез дерогация от член 5, параграф 3, първа алинея до 30 юни 2022 г. намиращо се в Украйна упълномощено лице на контролен или надзорен орган, който не е снабден с квалифициран електронен печат, може да изготвя и представя в системата TRACES сертификата за инспекция в електронен формат, без да поставя квалифициран електронен печат в клетка 18 на този сертификат. Този сертификат се издава преди пратката, за която се отнася, да напусне третата държава на износ или на произход.“
                        
                     
                  
                        (2)
                     
                     
                        В параграф 2 се добавя следната буква в):
                        
                                    „в)
                                 
                                 
                                    в случай че сертификатът за инспекция е изготвен и представен в системата TRACES в електронен формат в съответствие с параграф 1а, сертификатът се заверява в системата TRACES чрез квалифициран електронен печат или на хартиен носител чрез собственоръчния подпис на упълномощеното лице на компетентния орган на граничния контролен пункт или на пункта на допускане за свободно обращение в клетки 23, 25 и 30, когато е целесъобразно, след като бъде попълнен в системата TRACES и разпечатан.“
                                 
                              
                  
         
            Член 2
            Влизане в сила и прилагане
            Настоящият регламент влиза в сила в деня на публикуването му в Официален вестник на Европейския съюз.
            
            Той се прилага от 24 февруари 2022 г.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 8 април 2022 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 150, 14.6.2018 г., стр. 1.
         
            (2)  Делегиран регламент (ЕС) 2021/2306 на Комисията от 21 октомври 2021 г. за допълнение на Регламент (ЕС) 2018/848 на Европейския парламент и на Съвета с правила относно официалния контрол по отношение на пратки с биологични продукти и продукти, произведени при преход към биологично производство, предназначени за внос в Съюза, и относно сертификата за инспекция (ОВ L 461, 27.12.2021 г., стр. 13).